ব্যস্ত ছিলেন অন্য একটা কাজ নিয়ে। হঠাৎ বিদেশ থেকে টেক্সট এল মাদ্রিদ আন্তর্জাতিক ফিল্ম ফেস্টিভ্যালে সেরা সহ-অভিনেত্রীর পুরস্কার জিতে ফেলেছেন! মিশকা হালিম তখনও ব্যাপারটা বিশ্বাস করতে পারছেন না। পরিচালক অরুণ রায়ের ছবি ‘চোলাই’এর জন্যই সেরার সম্মান পেয়েছেন তিনি। ছ’টি বিভাগে মনোনীত হয়েছিল ‘চোলাই’। পুরস্কার পেয়েছেন মিশকাই। তাঁর কথায়, ‘‘সত্যিই বিশ্বাস করতে পারিনি। প্রযোজক মাদ্রিদে। তিনিই জানিয়েছিলেন খবরটা। আমি তখন একটা শর্ট ফিল্মের কাজ নিয়ে ব্যস্ত।’’
‘চোলাই’য়ে সাংবাদিকের ভূমিকায় অভিনয় করেছেন মিশকা হালিম। ছবিতে কাজ করেছেন শাশ্বত চট্টোপাধ্যায় এবং খরাজ মুখোপাধ্যায়ও। ২০১১ সালে মগরাহাটে চোলাই মদের বিষক্রিয়ায় বহু মানুষ মারা যান। ছবিটি এই বিষয়টাকে কেন্দ্র করেই। মিশকা বললেন, ‘‘ছবিতে অনেকগুলো চরিত্র। এবং সবক’টা চরিত্রই গুরুত্বপূর্ণ। তার মধ্যে আমি যে এই সম্মান পাব, সেটাই আশ্চর্যের! ছবিটার বিষয়ও খুব জোরাল। আমাদেরই আশপাশে দেখা, চেনা গল্প নিয়ে।’’
আপাতত বিরসা দাশগুপ্তের টেলিভিশন সিরিজ ‘মহানায়ক’এর কাজে ব্যস্ত মিশকা। তার মধ্যেই এই সুখবর এবং শুভেচ্ছার বন্যা সামলাচ্ছেন তিনি!

হেমাঙ্গের বিশ্বাসে ‘মাদল’
হেমাঙ্গ বিশ্বাসের গান নিয়ে অ্যালবাম করছে বাংলা গানের দল ‘মাদল’। বেশ কিছু জনপ্রিয় এবং অজানা গান থাকছে সেই অ্যালবামে। ‘মাদল’এর অবশ্য আরও একটা পরিচয়ও রয়েছে। দীর্ঘদিন ১৫ বছর ধরে বাংলার লোকসংগীত নিয়ে কাজ করে আসা এই দলটির সব সদস্যই মহিলা। ‘মা’ এবং ‘দল’ এই দু’টি শব্দের মিলনেই তৈরি হয়েছে ‘মাদল’। 
হেমাঙ্গ বিশ্বাসকে নিয়ে কাজ খুব একটা চোখে পড়ে না Mishka halim won the Madridবাংলায়। এ প্রসঙ্গে দলের সদস্য শিখা ভট্টাচার্য বললেন, ‘‘আমরা বিভিন্ন অনুষ্ঠানে হেমাঙ্গ বিশ্বাসের গান গাই। সেখানেই শ্রোতাদের কোন গানগুলো পছন্দ বুঝতে পারছিলাম। একটা গান আছে ওঁর, ‘মন কাঁদে পদ্মার চড়ে লাইগ্যা’। খুব কম মানুষই গানটা শুনেছেন। সাঁওতাল বিদ্রোহের সময় সিধো-কানহো ছাড়াও ভৈরব নামে এক বিদ্রোহী ছিলেন। তাঁকে নিয়েও গান রয়েছে হেমাঙ্গ বিশ্বাসের।’’ হেমাঙ্গের ছাত্র বাবলু নিয়োগীর কাছে মাদলের সদস্যেরা তালিম নিয়েছেন কীভাবে গানগুলো গাইতে হয়। ‘‘রীতিমতো আইনিভাবে গানগুলো গাওয়ার অনুমতি নিয়েছে ‘মাদল’,’’ বলছিলেন শিখা। রেকর্ডিং শুরু হচ্ছে অগস্টে। দলের সদস্যেরা মহিলা হলেও বাদ্যযন্ত্রীরা কিন্তু পুরুষ। ‘‘এ নিয়ে আমাদের মধ্যে কোনও ভেদাভেদ নেই। যে বিষয়টা যারা ভাল পারে, তাদেরই সেটা করা উচিত,’’ বললেন শিখা। 
‘মাদল’এর ছয় সদস্য। শিখা ভট্টাচার্য, শর্মিষ্ঠা চট্টোপাধ্যায় (গঙ্গাপাধ্যায়), সোনিয়া ঘোষ (সেন), শম্পা সর্দার (বিশ্বাস), পলাশপ্রিয়া ভট্টাচার্য এবং টুপসি সরকার। প্রত্যেকেই সংগীতের তালিম নিয়েছেন। ‘‘একটা সময় চাঁদা দিয়ে দলটা শুরু করেছিলাম। তারপর ধীরে ধীরে ১৫ বছর ধরে দলটা তৈরি করেছি আমরা। এই প্রজেক্টটা সত্যিই ভাল লাগার জায়গা থেকে করা। এখন তো কেউ আর অ্যালবাম-ট্যালবাম বিশেষ শোনেন না। তবুও করছি। ব়ড় বড় শিল্পীরাই এখন পাঁচ-ছ’টার বেশি গান রাখেন না অ্যালবামে। আমরা ১০-১২টা রাখার চেষ্টা করেছি,’’ বলছিলেন শিখা, যিনি দলের বর্ষীয়ান সদস্যও বটে।